同呂員外酬田著作幕門軍西宿盤山秋夜作
作者：高適
朝代：唐

paragraphs: 磧路天早秋，邊城夜應永。
遙傳戎旅作，已報關山冷。
上將頓盤阪，諸軍徧泉井。
綢繆閫外書，慷慨幕中請。
能使勳業高，動令氛霧屏。
遠途能自致，短步終難騁。
羽翮時一看，窮愁始三省。
人生感然諾，何啻若形影。
白髮知苦心，陽春見佳境。
星河連塞絡，刁斗兼山靜。
憶君霜露時，使我空引領。